text: Sis partits oficials per al FC Barcelona durant el mes d'agost - FC Barcelona
  HomeFutbolPrimer EquipNotíciesSis partits oficials per al FC Barcelona durant el mes d'agost
  Sis partits oficials per al FC Barcelona durant el mes d'agost
  Del dia 11 al 30 es resoldran les Supercopes d'Europa i d'Espanya i es disputaran els tres primers partits de Lliga
  El partit amb el Màlaga tancarà el mes d'agost / MIGUEL RUIZ-FCB
  Amb la confirmació de les dates de la Supercopa d'Espanya i el sorteig del calendari de Lliga, Luis Enrique i el seus homes ja saben que hauran de disputar fins a sis partits oficials durant el mes d'agost en tres competicions oficials. Des de l'11 d'agost amb la disputa de la Supercopa d'Europa de Tbilissi fins al partit de Lliga del darrer cap de setmana del mes, els blaugranes viuran 19 dies en què poden guanyar 2 títols i sumar els primers 9 punts a la Lliga.
  Primera parada, Tbilissi
  La seu de la final de la Supercopa d'Europa d'enguany serà Tbilissi (Gèorgia). El Barça, com a guanyador de la Lliga de Campions, s'enfrontarà al Sevilla, guanyador de l'Europa League. L'equip de Luis Enrique intentarà sumar el seu quart títol i aconseguir la que seria la cinquena Supercopa d'Europa de la història del Club.
  Amb poc temps de descans ja arribarà la disputa del segon títol, en aquest cas la Supercopa d'Espanya contra l'Athletic Club, finalista de la darrera edició de la Copa del Rei. En només tres dies, el 14 i el 17 d'agost, els blaugranes jugaran primer a San Mamés i després al Camp Nou.
  Tres partits de Lliga
  La darrera setmana d'agost portarà els tres primers partits de Lliga. El cap de setmana del 22-23 d'agost el Barça s'enfrontarà de nou a l'Athletic Club en el debut a la Lliga a San Mamés i en la jornada 2 (el cap de setmana del 29-30) rebrà el Màlaga a l'Estadi. Enmig, el Barça jugarà el partit corresponent a la jornada 10 a Getafe que s'avança amb motiu del Mundial de Clubs que es disputarà a finals d'any.
  Amistós a Florència i Gamper
  A banda, durant el mes d'agost hi haurà dos partits amistosos més. El dia 2 els blaugranes s'enfrontaran a la Fiorentina a l'estadi Artemio Franchi. Tres dies després, el Barça 2015/16 s'estrenarà a l'Estadi per a la disputa del Trofeu Joan Gamper amb la Roma.